Zagreb, 29. siječnja 2021.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Tomislava Petrica, ravnatelja Središnje agencije za financiranje i ugovaranje programa i projekata Europske unije,** za davanjem mišljenja Povjerenstva, na 113. sjednici, održanoj 29. siječnja 2021.g., daje sljedeće

**MIŠLJENJE**

1. **Na temelju članka 13. stavka 2. i 3. ZSSI-a, dužnosnik Tomislav Petric, ravnatelj Središnje agencije za financiranje i ugovaranje programa i projekata Europske unije, može istovremeno uz profesionalno obnašanje navedene dužnosti održavati predavanja na Ekonomskom sveučilištu u Puli te za isto primati naknadu, ako navedeno predavanje održava kao privatna osoba, odnosno u svojstvu stručnjaka iz predmetnog područja.**
2. **Ukoliko je dužnosnik Tomislav Petric na predavanje na Ekonomskom sveučilištu u Puli pozvan kao dužnosnik, odnosno ukoliko predavanje održi u svojstvu ravnatelja Središnje agencije za financiranje i ugovaranje programa i projekata Europske unije, kao dio obnašanja svoje javne dužnosti, dužnosnik navedeno predavanje može održati, ali za isto ne smije primiti naknadu, jer bi ista predstavljala dodatnu naknadu za obnašanje dužnosti, što je zabanjeno člankom 7. podstavkom d) ZSSI-a.**
3. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Petric, ravnatelj Središnje agencije za financiranje i ugovaranje programa i projekata Europske unije. U knjigama ulazne pošte zahtjev je zaprimljen pod poslovnim brojem: 711-U-268-M-7/21-01-2 dana 20. siječnja 2021.g., povodom kojeg se vodi predmet broj M-7/21.

Uvidom u Registar dužnosnika kojeg vodi Povjerenstvo utvrđeno je kako je dužnosnik Tomislav Petric obnašao dužnost ravnatelja Središnje agencije za financiranje i ugovaranje programa i projekata Europske Unije od 6. travnja 2016.g. do 6. travnja 2020.g. te da istu dužnost obnaša i od 7. travnja 2020.g.

Člankom 3. stavkom 1. podstavkom 31. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi ZSSI-a. Povjerenstvo je na 95. sjednici održanoj 28. travnja 2015.g. donijelo Zaključak da je ravnatelj Središnje agencije za financiranje i ugovaranje programa i projekata Europske unije dužnosnik je u smislu članka 3. stavka 1. podstavka 35. ZSSI-a te se na istog primjenjuju odrebe ZSSI-a

Naime, Povjerenstvo je utvrdilo kako je navedena Agencija (dalje: SAFU) osnovana Uredbom Vlade Republike Hrvatske, a osnivačka prava u ime osnivača obavlja ministarstvo nadležno za regionalni razvoj i fondove Europske unije kao dio izvršne vlasti u Republici Hrvatskoj čiji je nositelj Vlada Republike Hrvatske te da sredstva za obavljanje svoje djelatnosti predmetna agencija djelomično stječe iz državnog proračuna te da članove tijela agencije imenuje i razrješava Vlada Republike Hrvatske, uvažavajući djelokrug rada i nadležnosti SAFU. Stoga je Povjerenstvo zaključilo da je SAFU agencija Vlade Republike Hrvatske u smislu članka 3. stavka 1. podstavka 35. ZSSI-a te da je ravnatelj SAFU obveznik postupanja sukladno odredbama navedenog Zakona. Stoga je i Tomislav Petric obveznik postupanja sukladno odredbama navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja, sukladno Zakonu o sprječavanju sukoba interesa, traži mišljenje vezano za održavanje predavanja na odgojno-obrazovnim ustanovama uz financijsku naknadu. Konkretno, ukoliko kao ravnatelj SAFU-a drži predavanja na Ekonomskom sveučilištu u Puli postupam li dužnosnik time suprotno zakonskim odredbama.

Uvidom u podnesena izvješća o imovinskom stanju koje je dužnosnik Tomislav Petric podnio Povjerenstvu povodom obnašanja dužnosti ravnatelja SAFU-a, utvrđeno je da je dužnosnik u istima naveo da navedenu dužnost obnaša profesionalno te za navedeno prima plaću. Dužnosnik je također naveo da uz obnašanje te dužnosti ne obavlja poslove kod drugog poslodavca.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

Člankom 7. podatavkom d) ZSSI-a dužnosnicima je zabranjeno primiti dodatnu naknadu za poslove obnašanja javnih dužnosti.

S obzirom na postavljeni upit, Povjerenstvo obrazlaže kako u predmetnom slučaju dužnosnik predavanje na Ekonomskom sveučilištu u Puli može održati kao privatna osoba, odnosno u svojstvu stručnjaka iz predmetnog područja, ako u tom svojstvu bude pozvan, ili u svojstvu dužnosnika, kao predstavnih tijela javne vlasti u kojem obnaša dužnost. Ukoliko navedeno predavanje održava kao privatna osoba, odnosno u svojstvu stručnjaka iz predmetnog područja, dužnosnik na temelju članka 13. stavka 2. i 3. ZSSI-a može održavati predavanja te za isto primati naknadu. Ukoliko bi pak dužnosnik predavanje održao kao ravnatelja Središnje agencije za financiranje i ugovaranje programa i projekata Europske unije kao dio obnašanja navedene javne dužnosti, dužnosnik za isto ne smije primiti naknadu, jer bi ista predstavljala dodatnu naknadu za obnašanje dužnosti, što je zabanjeno člankom 7. podstavkom d) ZSSI-a. Slijedom navedenog dano je mišljenje kao u točki I. i II. ovog Mišljenja.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju obavljanjem djelatnosti iz stavka 2. i 3. toga članka, dano je mišljenje kao u točki III.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Tomislav Petric, elektroničkom dostavom

2. Objava na internetskoj stranici Povjerenstva

3. Pismohrana